Sklep III DoR 88/2011
Datum: 2011-12-05T01:00:00.000+01:00
ecli: ECLI:SI:VSRS:2011:III.DOR.88.2011
opravilna_stevilka_ii_stopnje: VSL I Cpg 799/2011
sodisce: Vrhovno sodišče
oddelek: Gospodarski oddelek
podrocje: CIVILNO PROCESNO PRAVO - ZAVAROVANJE TERJATEV
institut: predlog za dopustitev revizije - postopek zavarovanja - predhodna odredba - zavrženje predloga za dopustitev revizije

## Jedro

Ker revizija v postopku zavarovanja ni dovoljena, je sodišče ne more dopustiti.

## Izrek

Predlog se zavrže.

## Obrazložitev

1. Sodišče prve stopnje je izdalo predhodno odredbo, s katero je organizaciji za plačilni promet prepovedalo, da toženi stranki ali komu drugemu po njenem nalogu izplača iz njenih računov denarni znesek v višini 18.251,42 EUR z obrestmi. Ugovor, ki ga je tožena stranka vložila zoper sklep o predhodni odredbi, je prvostopenjsko sodišče zavrnilo. Sodišče druge stopnje je pritožbo tožene stranke zoper sklep o zavrnitvi ugovora zavrnilo in potrdilo sklep sodišča prve stopnje.

2. Tožena stranka je zoper sklep sodišča druge stopnje vložila predlog za dopustitev revizije.

3. Revizije ni mogoče dopustiti.

4. Zakon o izvršbi in zavarovanju (v nadaljevanju ZIZ) v 15. členu določa, da se v postopku izvršbe in zavarovanja smiselno uporabljajo določbe Zakona o pravdnem postopku (v nadaljevanju ZPP), če ni drugače določeno v ZIZ ali v kakšnem drugem zakonu. Določilo prvega odstavka 10. člena ZIZ pa izrecno izključuje revizijo kot izredno pravno sredstvo zoper pravnomočno odločbo, izdano v postopku izvršbe in zavarovanja. Ker revizija v postopku zavarovanja ni dovoljena, je sodišče ne more dopustiti (četrti odstavek 367. člena ZPP v zvezi s 15. členom ZIZ). Vrhovno sodišče je zato odločilo tako, kot izhaja iz izreka tega sklepa.